Foto: Robert Anić/Pixsell

PRIČAJUĆI o novom Obiteljskom zakonu smijenjena ministrica socijalne politike i mladih Bernardica Juretić objasnila je zašto su konzervativci dobri ljudi i zašto je dobro biti konzervativan.



"Pitanje je što je konzervativno. Ja bih voljela čuti što je to konzervativno, ako je obitelj konzervativna, ako želimo društvo bez obitelji, onda naravno da je konzervativan. Radi se polemika oko prijedloga da se ide na savjetovanje prije braka, ali ja bih rekla da taj netko ne shvaća smisao. Ne vidim što bi drugo bilo konzervativno u tezama.

> Bernardica: Konzervativci neće napraviti ništa loše jer se boje Boga



Ako mi ne želimo vrednovati obitelj, i dati vrijednost obitelji i da obitelj bude temelj našega društva, onda nam ne treba zakon, ne treba nam ništa, onda možemo imati anarhiju i da radi svatko što ga volja.



Unatoč, uvjetno rečeno, civiliziranom društvu, mnogi kažu i konzervativnom, ali da smo konzervativni, onda bi se poštivali i vjerujem da se supružnici ne bi ubijali, ali ako ćemo ići do kraja, ako je netko konzervativan ima strah Božji, pa se boji Boga i neće napraviti ništa loše. U današnjoj, uvjetno rečeno, totalnoj demokraciji, liberalizaciji, sekularizaciji društva svjedočimo da se supružnici ubijaju, što znači da je itekako bitno posvješćivati ljudima i njihova prava i obveze, žene posvijestiti da nisu dužne trpjeti nasilje u obitelji", rekla je Bernardica, bivša časna koja se nedavno udala za razvedenog čovjeka i zaštitnica konzervativnih vrijednosti.

Svi grijesi konzervativaca



Iz njenih riječi ispada da su razvitak demokracije i sekularnosti krivi za ubojstva među supružnicima. Ispada tako po Bernardici da u srednjem vijeku i nekim drugim razdobljima povijesti kad je konzervativnost bio dominantni stav društva ubojstva među supružnicima valjda nije bilo.



No, nećemo ići u srednji vijek za provjeru Bernardičinih teza. Naime, Bernardica kaže da konzervativne osobe ne čine zlo jer se boje Boga. Na hrvatskom političkom nebu glavnom konzervativnom strankom možemo smatrati HDZ. Kad nisu krajnje desno, kao za vrijeme Karamarka, HDZ se predstavlja kao desni centar po uzoru na konzervativni CDU Angele Merkel. Konzervativne su, jasno, sve stranke desnije od HDZ-a: od slavonskog HDSSB-a pa sve do desetak HSP-ova koji su trenutno aktivni u Hrvatskoj. Naravno, konzervativna je i Crkva, a zatim i razne nevladine udruge na čelu sa Markićkinom U ime obitelji.



HDZ kao konzervativna stranka, a konzervativci prema Bernardici ne čine zlo, ima afera toliko da bi ih malo tko u Hrvatskoj znao nabrojiti. Za početak, HDZ i njegov dugogodišnji predsjednik Ivo Sanader nepravomoćno su proglašeni krivima za izvlačenje novca iz državnih institucija i tvrtki preko marketinške agencije Fimi media.



Sanader je zbog te afere osuđen na devet godina zatvora, a postane li ta presuda pravomoćna morat će vratiti i 15,27 milijuna kuna koje je, po mišljenju zagrebačkog Županijskog suda, nezakonito stekao. HDZ je pritom kažnjen s pet milijuna kuna i oduzimanjem nezakonite koristi od 24,2 milijuna kuna. Prvi je to slučaj da je u Hrvatskoj za kriminal osuđena neka stranka i to, vidi slučajnosti Bernardice, baš konzervativna.

Od Brkića, preko Karamarka do Kalmete



No to je samo početak duge liste afera koje potresaju ovu konzervativnu stranku još od devedesetih naovamo. Osim što je optužena cijela stranka i dugogodišnji predsjednik, cijeli niz uglednih HDZ-ovaca optužen je za cijeli niz nezakonitih radnji.



Dugogodišnji drugi čovjek stranke, primjerice, Milijan Brkić falsificirao je diplomski rad. Tomislav Karamarko pao je nakon što je otkriveno da je njegova supruga poslovala s firmom čovjeka koji je bliski partner s mađarskim MOL-om. Iako je nekoliko mjeseci držao glavu iznad vode, Karamarko je naposljetku bio prisiljen napustiti mjesto prvog predsjednika Vlade, a mnogi su cijeli slučaj oko šefa HDZ-a i njegove supruge proglasili izdajom nacionalnih interesa.



Nadalje, protiv Božidara Kalmete, još jednog čovjeka koji je godinama u vrhu HDZ-a, USKOK je početkom lipnja prošle godine podigao optužnicu u kojoj ga se tereti da je povezao ljude iz svojeg ministarstva, Hrvatskih cesta (HC) i Hrvatskih autocesta (HAC) radi izvlačenja višemilijunskih iznosa iz tih državnih kompanija. Kalmetu i ostatak njegove skupine terete za kriminal težak više od 40 milijuna kuna.



A to je samo dio liste ljudi iz vrha HDZ-a koje se tereti (ili koje se osudilo) za ozbiljni kriminal. Kako piramida hijerarhije u najvećoj hrvatskoj konzervativnoj stranci ide prema dolje, prema nižim, onim lokalnim, razinama, tako raste broj optužnica i osuda koje je nemoguće sve pobrojati, a kreću se u rasponu od nepotizma i klijentelizma, preko mita i korupcije, pa sve do financijskih malverzacija.

Tekst se nastavlja ispod oglasa

Zločinca Kordića slave kao heroja



Osim optužbi financijske prirode, pripadnici konzervativne stranke u čijoj je vladi sjedila i Bernardica, često daju moralno upitne izjave. Najnoviji slučaj, samo primjera radi, je izjava Andrije Hebranga koji je rekao kako on smatra da pravomoćno optuženi Dario Kordić - nije kriv.



Podsjetimo, Dario Kordić osuđen je na 25 godina zatvora za zločin u selu Ahmići u BiH gdje su pripadnici HVO-a su 16. travnja 1993. pobili 116 bošnjačkih civila, a među kojima je bilo i 11 djece.



Kad već spominjemo Daria Kordića, podsjetimo na jednu drugu konzervativnu organizaciju koja mu daje podršku - Katoličku crkvu. Tako je konzervativni i kontroverzni biskup sisački Vlado Košić dočekao Kordića još u zračnoj luci, a to nije bio njihov jedini susret. Štoviše, Kordić u posljednje vrijeme šeta po crkvama diljem Hrvatske i drži predavanja o svom teškom životu i pronalasku Isusa Krista. Nitko iz vrha Crkve nikada nije reagirao na činjenicu što je takav čovjek blizak s njenim visokim dostojanstvenicima i konzervativnim moralnim uzorima.

Konzervativna heroina Željka Markić



A u kontekstu Crkve i Daria Kordića, neizostavna je Željka Markić, konzervativna heroina kojoj čovjek osuđen za ubojstvo nije smetao kad je hodao na njenom lipanjskom prosvjedu. Zanimljivo, čovjek osuđen za ubojstvo 116 civila šetao je na nečemu što se zove "Hod za život", odnosno za zabranu prava žena na abortus, a što je samo nastavak konzervativne revolucije Željke Markić.



Od HDZ-a preko Crkve put nas vodi do još desnijih i konzervativnijih stranaka. Tu je, za početak, HDSSB Branimira Glavaša. Njegov je slučaj, nakon nepravomoćne presude, sud nedavno vratio na početak. Tereti ga se da je srpske civile za vrijeme rata mučio dajući im da piju akumulatorsku kiselinu.

Bernardice, je li to dovoljno zla?



Na desnici tabori i desetak raznih HSP-ova, mahom konzervativnih stranaka koje u javnosti uglavnom dolaze do izražaja zbog koketiranja s ustaštvom. Koketiranje s ustaštvom, doduše, nije strano ni brojnim HDZ-ovcima. Jedan od konzervativnih junaka je i Marko Perković Thompson, čovjek koji je na koncertu pjevao stihove "u Čapljini klaonica bila, puno Srba Neretva odnila".



Konzervativni su i članovi IX. bojne HOS-a koji su ove godine svečanost u Kninu napravili dernek pjevajući ustaške koračnice.



Konzervativan je, primjerice, i nadbiskup Puljić koji je žene koje su se seksale prije braka nazvao štracama. Konzervativan je i Ivan Miklenić, urednik Glasa koncila, koji je, papinim izjavama usprkos, lani u rujnu širio paniku pišući da izbjeglice razaraju obitelji.



Listu svih grijeha, zločina, optužnica i nemoralnih izjava hrvatskih konzervativaca, od HDZ-a na desno, nemoguće je pobrojati.



Naveli smo tek jedan maleni dio, vrh ledene sante.



No, Bernardice, je li to dovoljno zla?